สภาพอากาศวันนี้ “ไทยตอนบน” อุณหภูมิลดอีก-ภาคใต้ฝนฟ้าคะนอง
สภาพอากาศวันนี้ มวลอากาศเย็นจากจีนเข้าไทย ทำไทยตอนบนมีอุณหภูมิลดลง ส่วนใต้ระวังฝนฟ้าคะนองคลื่นสูง รวมถึงระวังอันตรายจากอัคคีภัยที่อาจเกิดขึ้นจากลมแรงและอากาศแห้งในระยะนี้
สภาพอากาศวันนี้ มวลอากาศเย็นจากจีนเข้าไทย ทำไทยตอนบนมีอุณหภูมิลดลง ส่วนใต้ระวังฝนฟ้าคะนองคลื่นสูง รวมถึงระวังอันตรายจากอัคคีภัยที่อาจเกิดขึ้นจากลมแรงและอากาศแห้งในระยะนี้
25 ธ.ค. 2565

ผู้สื่อข่าวรายงานว่า กรมอุตุนิยมวิทยา พยากรณ์อากาศ 24 ชั่วโมงข้างหน้า บริเวณความกดอากาศสูงหรือมวลอากาศเย็นกำลังค่อนข้างแรงจากประเทศจีนยังคงปกคลุมประเทศไทยตอนบนและทะเลจีนใต้ ลักษณะเช่นนี้ทำให้ประเทศไทยตอนบนมีอุณหภูมิลดลง โดยภาคเหนือและภาคตะวันออกเฉียงเหนือมีอากาศเย็นถึงหนาวในตอนเช้า ส่วนภาคกลางรวมทั้งกรุงเทพมหานครและปริมณฑล ภาคตะวันออก และภาคใต้ตอนบน มีอากาศเย็นในตอนเช้า
ขณะที่ลมฝ่ายตะวันตกในระดับบนเคลื่อนผ่านภาคเหนือ ทำให้ภาคเหนือตอนบนมีฝนเล็กน้อยบางแห่ง ขอให้ประชาชนบริเวณประเทศไทยตอนบนดูแลรักษาสุขภาพเนื่องจากสภาพอากาศที่เปลี่ยนแปลง รวมถึงระวังอันตรายจากอัคคีภัยที่อาจเกิดขึ้นเนื่องจากลมแรงและอากาศแห้งในระยะนี้ไว้ด้วย
สำหรับมรสุมตะวันออกเฉียงเหนือที่พัดปกคลุมอ่าวไทย ภาคใต้ และทะเลอันดามันมีกำลังแรงขึ้น ทำให้ภาคใต้ตอนล่างยังคงมีฝนฟ้าคะนองบางแห่ง ส่วนคลื่นลมบริเวณอ่าวไทยตอนล่างมีกำลังค่อนข้างแรง โดยมีคลื่นสูง 2-3 เมตร บริเวณที่มีฝนฟ้าคะนองคลื่นสูงมากกว่า 3 เมตร ขอให้ประชาชนที่อาศัยบริเวณชายฝั่งภาคใต้ฝั่งตะวันออกระวังอันตรายจากคลื่นที่ซัดเข้าหาฝั่ง ชาวเรือควรเดินเรือด้วยความระมัดระวัง และเรือเล็กบริเวณอ่าวไทยตอนล่างควรงดออกจากฝั่งในช่วงวันที่ 25-26 ธันวาคม 2565 นี้ไว้ด้วย